*Referat af bestyrelsesmøde 27.11.18*

Til stede:

Jakob Thykier, Jens Kronborg, Turid Eikeland, Max Møller Hansen, Mads Thyge Russel, Melanie Eriksen

Tilforordnet: Rektor Pernille Brøndum Rasmussen.

Afbud: Morten Kristiansen, Tobias Ravn, Ida Skov Fougt

Derudover deltog Flemming Sørensen i punkt 4.

*Dagsorden:*

1. Godkendelse af dagsorden
2. Godkendelse af referat fra 26.09.18 (bilag vedlagt)
3. Meddelelser

3.1 Formanden

3.2 Rektor

3.3 Øvrige bestyrelsesmedlemmer

1. Godkendelse af regnskab for 3. kvartal og af budget for 2019 (se bilag)
2. Afdelingernes fremtidige studiemiljø. Drøftelse af nye veje for Kalundborg
3. FGU. Orientering om slagets gang
4. Ny chefløn-aftale. Beslutningspunkt
5. Rektors ansøgning om merarbejde. Beslutningspunkt
6. Evt.
	1. Fastlæggelse af datoer for bestyrelsesmøder i 2019

1. Godkendelse af dagsorden

Der var et ekstra punkt til dagsordenen under eventuelt: Indberetning af klasseloft til godkendelse. Herefter blev dagsordenen godkendt.

2. Godkendelse af referat fra 26.09.18

Referatet blev godkendt

3. Meddelelser

 3.1: Jakob meddelte, at Rektor har 25 års jubilæum i august 2019 samt fylder 50 år i juli 2019. Jakob indstillede til bestyrelsen, at der skal holdes en samlet reception i den anledning. Denne indstilling blev fulgt, og institutionen blev bedt om at arrangere receptionen enten i juni eller i august 2019.

 3.2: Rektor meddelte, at der netop er vedtaget en reform af EUD, der blandt andet giver erhvervsskolerne lov til at lave adgangsgivende forløb i dansk og matematik. I første omgang vurderes det ikke at have den store indflydelse på aktiviteten på AVU, da der er tale om få kursister. Derudover orienterede Rektor om den nye fraværsbekendtgørelse på det gymnasiale område.

4. Godkendelse af regnskab for 3. kvartal og af budget for 2019.

Flemming Sørensen redegjorde for de første 3 kvartaler af 2018. Der har været et fald i aktivitet på AVU i år, som også påvirker FVU. Den budgetterede aktivitet passer samlet set, men med en del udsving, så resultatet for 2018 forventes at lande på lige godt 1 mio.

I forhold til budgettet for 2019 vil der være et fald i aktivitet på AVU, både som en konsekvens af udspaltningen til FGU, men også pga. et generelt fald i aktivitet i forlængelse af en mindre tilgang fra danskuddannelserne og vigende arbejdsløshed.

Der var en drøftelse af fastansættelser og fleksibilitet i forhold til at den endelige aktivitet er svær at forudsige. I den gymnasiale sektor må man som udgangspunkt ikke ansætte tidsbegrænset med mindre det er et reelt vikariat for sygdoms- eller barselsramt medarbejder eller medarbejder på orlov.

Der blev også drøftet, om vi kan øge vores kursistaktivitet proaktivt, og gerne med fokus på det område, vi i forvejen har meget aktivitet i, og hvor vi gør noget, som andre ikke gør. Pernille redegjorde for, at der på HF-feltet blev arbejdet med at profilere sig med uni-fagpakker og fx med spansk, begge dele som den eneste HF-udbyder i vores område. Derudover vil vi gerne lave en 3-årig HF for unge og voksne med diagnoser inkluderet i vores 2-årige HF, så man går sammen med de andre men med færre timer ugentligt og til gengæld et ekstra år, fx med valgfagene. Der fulgte en drøftelse om hvordan man bedst varetager undervisning for kursister med diagnoser, og brug af mentor og af god, velstruktureret undervisning med klare rammer og mål er det, der virker bedst.

Vi skal markedsføre os som de bedste til HF, og der skal være en balance imellem tilbud til særligt talentfulde og til de lidt udfordrede, så VUC fremstår som et stærkt tilbud til alle.

I budgettet for 2019 er der budgetteret med indretning af to klasselokaler i Holbækafdelingen til laboratorier. Der er ikke laboratorietimer nok til at dække undervisningen tilfredsstillende pt., hvorfor vi i forbindelse med Holbæk-byggesagen også havde projekteret med 2 nye laboratorier. Byggeriet blev som bekendt ikke til noget, så vi mangler stadigvæk laboratorier.

Ud over undervisning på AVU og HF i naturfag, har vi også i forbindelse med projekt Kompetencetilpasning behov for laboratorier.

Bestyrelsen godkendte regnskabet for 3. kvartal samt budgettet for 2019.

5. Afdelingernes fremtidige studiemiljø

Rektor orienterede om, at der i forlængelse af strategi og indsatsområder nu drøftes studiemiljø på begge vores afdelinger: hvad skal fremtidens skole kunne rumme, hvem skal vi samarbejde med i Kalundborg for at sikre et attraktivt studiemiljø, og hvordan værner vi begge steder om vores voksenprofil. Punktet blev ganske kort, da en del af det var drøftet under budget-punktet.

6. FGU

Pernille orienterede om de forhandlinger vi står over for med FGU i forhold til udspaltning af aktiver og passiver. VUC skal afgive lidt færre aktiver end forventet, estimeret knap 5 mio, og vi vil gerne byde ind med den ene bygning i Kalundborg, Torvet 10. Dette var der enighed om i bestyrelsen. Selve processen om virksomhedsoverdragelse er foregået i god ro og orden: høj grad af samarbejde med samarbejdsudvalg og medarbejdere, endnu ingen udslag i sygemeldinger mv. Nogle af de udpegede medarbejdere vil muligvis søge andet arbejde, og så må vi dække deres undervisning eller arbejdsopgaver ind. Mads Russel istemte, at til trods for en svær manøvre, så havde ledelsen håndteret processen professionelt, og det havde været et meget positivt forløb. Bestyrelsen tog orienteringen til efterretning.

7. Ny chefløn-aftale

Der kommer en ny cheflønsaftale pr 1. januar 2019, der betyder, at cheflønspuljen udgår, og at bestyrelser på selvejende institutioner mere selvstændigt kan forhandle løn med øverste leder. Der er imidlertid ikke kommet et endeligt cirkulære fra Moderniseringsstyrelsen, hvorfor bestyrelsen besluttede at tage punktet op på næstkommende bestyrelsesmøde.

8. Rektors ansøgning om engangsvederlag for merarbejde i 2018

Rektor deltog ikke i dette punkt.

Bestyrelsen besluttede at imødekomme Rektors ansøgning om engangsvederlag.

9. Evt.

 a. Bestyrelsesmøder i 2019: tirsdag d. 26. marts (med deltagelse af revisor), tirsdag d. 11. juni, tirsdag d. 17. september, tirsdag d. 26. november

 b. Bestyrelsen godkendte indberetningen af klasseloft, der viste et klassesnit på 23,3.

Under dette punkt orienterede Pernille om sidste skoleårs eksamensresultater for fuld forberedelseseksamen HF enkeltfag og 2-årigt HF. Benchmarket med gymnasier og andre VUC’er har vi igen fået rigtig gode resultater.

Noteret, 27.11.18

Pernille